Statul NATO care nu îl vrea pe Rutte în fruntea Alianței: "Nu putem susține alegerea unui om care a vrut se ne îngenuncheze"
Una dintre statele NATO se opune preluării de către premierul olandez Mark Rutte a conducerii Alianței. În momentul de față, batavul este susținut pentru funcția de secretar general de Statele Unite și de alte puteri occidentale.
Ungaria a declarat că este împotriva numirii în funcția de secretar general al NATO a olandezului Mark Rutte (foto articol), a declarat ministrul de Externe maghiar, Peter Szijjarto.
"Cu siguranță nu putem susține alegerea unui om în funcția de secretar general al NATO, care anterior a vrut să forțeze Ungaria să îngenuncheze", a declarat Peter Szijjarto, referindu-se la poziția adoptată de Rutte în timpul disputei dintre Ungaria și UE cu privire la problemele legate de statul de drept.
O treime din cele 31 de țări membre ale NATO rămân nehotărâte în privința susținerii lui Rutte, care are sprijinul SUA, pentru a-i succeda secretarului general demisionar Jens Stoltenberg, relatează POLITICO.
Conform publicației, olandezul Mark Rutte este un critic vechi al actualului guvern de la Budapesta.
În 2021, Rutte a denunțat noua legislație anti-LGBT introdusă de premierul ungar Viktor Orban, afirmând că țara "nu mai are ce căuta în Uniunea Europeană".
"Obiectivul pe termen lung este de a îngenunchea Ungaria în această problemă", a declarat el la acea vreme.
Comentariile lui Szijjarto vin cu câteva zile înainte ca Orban să se întâlnească cu Donald Trump în SUA.
Iohannis, contestatar al lui Rutte
între timp, Marea Britanie, Franța și Germania au promis, de asemenea să sprijine candidatura lui Rutte la NATO.
Cu o reputație de "șoptitor al lui Trump", Rutte ar fi considerat în unele cercuri drept un omolog ideal în cazul în care fostul președinte sceptic față de NATO va câștiga alegerile din noiembrie în SUA.
Un grup de țări de pe flancul estic, apropiate de granița cu Rusia, rămân, de asemenea, neconvinse de candidatura lui Rutte - dar din motive diferite.
În ceea ce privește țarile baltice, acestea sunt nemulțumite de lipsa de angajament a lui Rutte în contextul cheltuielilor olandeze pentru apărare, în timp ce președintele român Klaus Iohannis este nemulțumit de refuzul de lungă durată a Olandei la aderarea țării României la spațiul Schengen. Luna trecută, Iohannis le-a spus aliaților că a decis să îl conteste pe Rutte, mai notează sursa citată.